ভারতীয় বিশ্ব সংস্কৃতি প্রতিষ্ঠান

ভারতীয় বিশ্ব সংস্কৃতি প্রতিষ্ঠান বা ইন্ডিয়ান ইনস্টিটিউট অফ ওয়ার্ল্ড কালচার (সংক্ষেপে-আইআইডব্লুউসি) হল ১৯৪৫ খ্রিস্টাব্দের ১১ আগস্ট ভারতের কর্ণাটক রাজ্যের দক্ষিণ বেঙ্গালুরুতে প্রতিষ্ঠিত একটি বেসরকারি, স্বেচ্ছাসেবী সংস্থা যার উদ্দেশ্য মুখ্যত, বিশ্বের "সকল দেশের নাগরিকদের মধ্যে সত্যিকারের বিশ্বজনীন চেতনার বিকাশ ঘটানো"। এটি বেঙ্গালুরু শহরের বাসভানাগুডি এলাকার ৬, বিপি ওয়াদিয়া রোডে অবস্থিত এবং সংস্থার বাড়িটি 'ইন্ডিয়ান ন্যাশনাল ট্রাস্ট ফর আর্ট অ্যান্ড কালচারাল হেরিটেজ' স্বীকৃত ঐতিহ্যবাহী ভবন। ভারতীয় থিওসফিস্ট তথা দিব্যজ্ঞানবাদী বি. পি. ওয়াদিয়া এবং তার স্ত্রী সোফিয়া ওয়াদিয়া দ্বারা প্রতিষ্ঠিত হয়। সংস্থার প্রতিষ্ঠাকালীন দর্শন এবং কার্যক্রম 'ইউনাইটেড লজ অফ থিওসফিস্টস' এর থিওসফিক্যাল আন্দোলনের সাথে ঘনিষ্ঠভাবে যুক্ত ছিল। ইতিহাস ধনী পার্সী পরিবারের সন্তান বি পি ওয়াদিয়া ভারতের ইউনাইটেড লজ অফ থিওসফিস্টস-এর অন্যতম প্রতিষ্ঠাতা মুম্বই এবং ব্যাঙ্গালোর শাখার দায়িত্বে ছিলেন। ১৯৪৫ খ্রিস্টাব্দে তিনি ও তাঁর স্ত্রী সোফিয়া ওয়াদিয়া ব্যাঙ্গালোরের শাখাটিকে "ইন্ডিয়ান ইনস্টিটিউট অফ কালচার" নামে শিল্প, দর্শন ও সংস্কৃতি সম্পর্কিত বিভিন্ন ধরনের কার্যক্রমের সূচনা করে এক সাংস্কৃতিক অঙ্গনে পরিণত করেন। ১৯৫৭ খ্রিস্টাব্দে সংস্থাটি 'ইন্ডিয়ান ইনস্টিটিউট অফ ওয়ার্ল্ড কালচার তথা 'ভারতীয় বিশ্ব সংস্কৃতি প্রতিষ্ঠান' নামে পরিচিত হয়। বর্ণনা শিল্প, সংস্কৃতি, সাহিত্য, বিজ্ঞান এবং ইতিহাসের প্রসারে নিবেদিত প্রতিষ্ঠানটির অঙ্গনে দুটি অডিটোরিয়াম, একটি ঐতিহ্যবাহী শৈলীর আর্ট গ্যালারি এবং প্রায় ১০০ ফুট দীর্ঘ একটি বিশাল হলঘরে কাঠের তাকে লক্ষ লক্ষ বই-এ সমৃদ্ধ একটি পাবলিক লাইব্রেরি রয়েছে। শিশু গ্রন্থাগারের জন্যও পৃথক ব্যবস্থাসহ সংলগ্ন 'বেহানান রেফারেন্স লাইব্রেরি'র একটি পত্রিকা বিভাগ আছে, যেখানে সমগ্র বিশ্বের ৪০০ -এর বেশি বহুল প্রচারিত জনপ্রিয় সাময়িকীর সদস্যতা হেতু নিঃশুল্ক প্রবেশাধিকারে সব বয়সের মানুষকে জার্নাল পড়তে দেখা যায়। প্রতিষ্ঠানটি প্রতি বছর শতাধিক জনসভার আয়োজন করে, যার মধ্যে প্রাসঙ্গিক বক্তৃতা এবং সাংস্কৃতিক অনুষ্ঠান অন্তর্ভুক্ত থাকে এবং এগুলি বিনামূল্যে জনসাধারণের জন্য উন্মুক্ত। আইআইডব্লুউসি-তে সরাসরি অনুষ্ঠানগুলির রেকর্ডিং IIWC ওয়েবসাইটে অনলাইনে পাওয়া যায় এবং এটি বিশেষত দর্শন, ইতিহাস, সাহিত্য, সমাজবিজ্ঞান, ভ্রমণ কাহিনী, শিল্প ও সঙ্গীত বিষয়ক লেখা, প্রাকৃতিক জগৎ এবং কবিতার পাশাপাশি কথাসাহিত্যে আগ্রহী ব্যক্তিদের কাছে সমাদৃত। গ্রন্থাগারে বইয়ের সংগ্রহটি মূলত ইংরেজিতে, তবে এতে কন্নড় ভাষার কিছু বইও সংগ্রহে আছে । শিশু গ্রন্থাগারটিতে তরুণ পাঠকদের জন্য সারা বিশ্ব থেকে সংগৃহীত কথাসাহিত্য এবং তথ্যমূলক উভয় ধরনের কয়েক হাজার বই রয়েছে, যার মধ্যে সচিত্র বই এবং তথ্যসূত্র বইও অন্তর্ভুক্ত। সদস্যপদ নামমাত্র মূল্যে পাওয়া যায় এবং সদস্য হতে ইচ্ছুক ব্যক্তিদের একটি ঘোষণাপত্রে স্বাক্ষর করতে হয়, যেখানে উল্লেখ থাকে যে, "আমি বিশ্ব ভ্রাতৃত্বের আদর্শের প্রতি আমার সহানুভূতি ঘোষণা করছি এবং আমার দৈনন্দিন জীবনে ভ্রাতৃত্ববোধের মনোভাব গড়ে তোলার চেষ্টা করব।" এই সকল কর্মসূচির তালিকা ছাড়াও, আইআইডব্লুউসি নিয়মিত শিল্পকলা ও ভজন ক্লাসের পাশাপাশি বিশেষ গ্রীষ্মকালীন (সাধারণত প্রতি বছর এপ্রিল ও মে মাসে), কর্মসূচিরও আয়োজন করে যেখানে শিল্পকলা, কারুশিল্প, রন্ধনশৈলী, সঙ্গীত, পুতুলনাচ, বাগিচা পরিচর্যা করা ইত্যাদি বিভিন্ন আগ্রহের বিষয় অন্তর্ভুক্ত থাকে। প্রতিষ্ঠার সময় হতেই কয়েক দশক ধরে আইআইডব্লুউসি শহরের নাগরিকদের কাছে প্রিয় হয়ে উঠেছে এবং অনেকের কাছে সাহিত্য, শিল্পকলা, দর্শন, বিজ্ঞান, নতুন চিন্তা ও সংস্কৃতির জগতের একটি উপকরণ কেন্দ্র হিসেবে কাজ করছে। শহরের উল্লেখযোগ্য সংস্থাগুলোর তালিকায় প্রায়শই আইআইডব্লুউসি-এর নাম উল্লেখ করা হয়। সংস্থার অডিটোরিয়ামে বক্তৃতা মঞ্চে সি পি রামাস্বামী আইয়ার, ইউনেস্কোর প্রথম মহাপরিচালক জুলিয়ান হাক্সলি, ইংরেজ ইতিহাস দার্শনিক আর্নল্ড টয়েনবি, ভারত রত্ন চক্রবর্তী রাজাগোপালাচারী, স্কটিশ চিকিৎসক, জীববিজ্ঞানী স্যার জন বময়েড অর্‌, পাঞ্চেন লামা , জ্যোতির্পদার্থর্বিজ্ঞানী জয়ন্ত বিষ্ণু নারলিকর, কোঠারী কমিশনের সদস্য, শিক্ষাবিদ কে জি সাইয়িদিন, করণ সিং , মানবাধিকার কর্মী মার্টিন লুথার কিং, জুনিয়র, বিশিষ্ট ঔপন্যাসিক ও প্রাবন্ধিক সালমান রুশদি এবং আরও অনেক বিশিষ্ট ব্যক্তিত্ব তাঁদের মূল্যবান বক্তব্য রেখেছেন। প্রতিষ্ঠানের মশালধারকগণ সভাপতি- বি.পি. ওয়াদিয়া (১৯৪৫-৫৮) সোফিয়া ওয়াদিয়া (১৯৫৮-৮৬) এম ভি ভেঙ্কটরামাইয়া (১৯৮৬-৯২) কে আর রামচন্দ্রন (১৯৯২-২০০৩) এম এন ভেঙ্কটচালাইয়া (২০০৩-১৮) ভি জে প্রসাদ (২০১৮-২২) টি এল সত্যবতী (২০২৩-বর্তমান) সম্পাদকগণ- মীরাবাঈ ডোরাইস্বামী (১৯৪৫-৫০) জ্যাক ডেডেইন ( ১৯৫৮-৬৬) এমভি ভেঙ্কটরামাইয়া (১৯৬৬-৯২) ওয়াই এম বালাকৃষ্ণ (১৯৯২-২০১৪) টি কে থিম্মারাজা সেট্টি (২০১৫-১৬) আরকালি ভেঙ্কটেশ প্রসাদ (২০২৩-বর্তমান) তথ্যসূত্র